Ermenegildo Pellegrinetti

Ermenegildo Pellegrinetti (født 27. mars 1876 i Camaiore nær Lucca i Toscana i Italia, død 29. mars 1943 i Roma) var prelat og pavelig diplomat som virket som pavelig nuntius til kongedømmet Jugoslavia, og en av den katolske kirkes kardinaler.

Liv og virke

Bakgrunn
Ermenegildo Pellegrinetti studerte ved presteseminaret i Lucca, og deretter i Roma ved Pontificia accademia di San Tommaso d'Aquino (Angelicum), og ved Sant'Apollinare, og fikk utdannelse i diplomati og paleografi.

Prest
Han ble presteviet den 24. september 1898, og virket så i sjelesorgen i Lucca og underviste ved presteseminaret der til 1917. Pellegrinetti var feltprest under første verdenskrig fra 1917 til 1918, og deretter ble han sekretær ved det apostoliske nuntiatur til Polen fra 1919 til 1922. Nuntien der var erkebiskop Achille Ratti, som i 1921 ble utvist fra Polen. Han ble da erkebiskop i Milano og ble kreert til kardinal, men ikke lenge etter skulle han bli valgt til pave.

Titularerkebiskop, nuntius
Den 24. mai 1922 ble Pellegrinetti utnevnt til titulærbiskop av Adana av pave Pius XI, og til nuntius til Jugoslavia en uke etter, den 29. mai. Han ble bispeviet den 18. juni av kardinal Pietro Gasparri, med erkebiskopene Giovanni Maria Zonghi og Giovanni Volpi som medkonsekratorer, i kirken Santa Maria in Campitelli. Erkebiskop Pellegrinetti var også pavelig legat ttil den nasjonale eukaristiske kongress i Zagreb den 30. juli 1930. Pave Pius XI, hans tidligere sjef i Polen, hadde meget stor tillit til ham. De var begge antifascister.

Erkebiskop Ermenegildo Pellegrinetti fremforhandlet også et konkordat mellom kongedømmet Jugoslavia og Vatikanet, i tråd med så mange andre konkordater som ble inngått i denne tidsperioden. Men det jugoslaviske parlament ratifiserte det ikke etter at det brøt ut gateuroligheter med borgere som protesterte mot den ettergivende holdning til katolisismen man mente å spore.

Ermenegildo Pellegrinettis dagbøker er blitt en historisk kilde om minoritetsspørsmålene i de julianske marker (det julianske Venezia) i grensetraktene i nordvest. I tillegg til erkebiskopens personlige holdninger (han var skarpt antinasjonalistisk) gir dagbøkene hans innblikk i bakgrunnen for Zagrebs erkebiskop Antun Bauers hyrdebrev (1931), og tvangsavsettelsene av erkebiskop Franz Borgia Sedej av erkebispedømmet Gorizia og Gradisca (1931) og biskop Luigi Fogar av bispedømmet Trieste og Capodistria (1936).

Kardinal
Han ble kreert til kardinal av pave Pius XI den 13. desember 1937 og fikk San Lorenzo in Panisperna som sin tittelkirke. Samme dag som han ble kardinal, sluttet han som nuntius i Jugoslavia. Hans etterføger i Jugoslavia ble erkebiskop Ettore Felici.

Han deltok ved konklavet i 1939 som valgte pave Pius XII. Han døde den 29. mars 1943 i Roma, 67 år gammel.

Episkopalgenealogi 
Hans episkopalgenealogi er:

 Kardinal Scipione Rebiba (1504-1577) 
 Kardinal Giulio Antonio Santori (1532-1602) * bispeviet 1566
 Kardinal Girolamo Bernerio (1540-1611) *1586
 Erkebiskop Galeazzo Sanvitale (1566-1622) *1604
 Kardinal Ludovico Ludovisi  (1595-1632) *1621
 Kardinal Luigi Caetani (1595-1642) *1622
 Kardinal Ulderico Carpegna (1595-1679) *1630
 Kardinal Paluzzo Paluzzi Altieri degli Albertoni (1623-1698) *1666
 Pave Benedikt XIII (1649-1730) *1675
 Pave Benedikt XIV (1675-1758) *1724
 Pave Klemens XIII (1693-1769) *1743
 Kardinal Marcantonio Colonna (1724-1793) *1762
 Kardinal Hyacinthe-Sigismond Gerdil (1718-1802) *1777
 Kardinal Giulio Maria della Somaglia (1744-1830) *1788
 Kardinal Carlo Odescalchi (1785-1841) *1823
 Biskop Eugène-Charles-Joseph de Mazenod (1782-1861) *1832
 Kardinal Joseph Hippolyte Guibert (1802-1886) *1842
 Kardinal François-Marie-Benjamin Richard de la Vergne (1819-1908) *1872
 Kardinal Pietro Gasparri (1852-1934) *1898
Kardinal Ermenegildo Pellegrinetti

Referanser

Litteratur
 Terzo Natalini: I diari del cardinale Ermenegildo Pellegrinetti (1916-1922), Città del Vaticano, Archivio Segreto Vaticano, 1994.
 Giuseppe Frediani: Il cardinale Ermenegildo Pellegrinetti. La vita, le opere, 1943.

Eksterne lenker 
 Biografi på The Cardinals of the Holy Roman Church

Italienske kardinaler
Italienske katolske biskoper
Pavelige nuntier
Ambassadører til Jugoslavia
Personer fra provinsen Lucca
Linjen Rebiba